  Анжелика Тихонова корреспондент 2020-тӥ арын Удмуртиын бусыосысь, нырысь-валысь чакланъёсъя, 94 сюрс 400 тонна картофка но 8 сюрс 300 тонна бакча сиёнъёс бичазы. Емышъёсты утялтон ужъёс йылпумъяськизы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Котькинлэсь трос картофка Вотка ёросын бичазы – 28 сюрс 500 тонна. Можга ёросын –  22 сюрс 600 тонна, куинетӥ интыын Дэри ёрос – 13 сюрс 600 тонна. Элькунамы «кыкетӥ нянез» гектарысь шорлыдын 180 центнер басьтӥзы. Картофказы тужгес удалтӥз Сюмси ёросын – гектарысь 282,8 центнер потӥз. Соос бӧрсьы Вавож ёрос (гектарысь 275,4 центнер), Кияса ёрос (гектарысь 265 центнер) но Вотка ёрос (гектарысь 233,7 центнер) мыно. Троссэ бичам картофказэс – 75 сюрс 200 тонназэ яке 70,2 процентсэ – толалтэлы возьыны кельтӥзы. Элькунмылэн картофкалы кулэяськонэз 290 процентлы тырмытэмын Нош горд кушман сярысь верано ке, со кулэезлэсь 31 процентлы гинэ люкаськиз. Туэ сое 1 сюрс тонналэсь ӧжыт гинэ тросгес бичазы. Нош оглом бакча емышъёсты 8 сюрс 300 тонна октӥзы, гектарысь шорлыдын 256,6 центнер усиз. Тегъёс: Ижкар Удмуртия гуртвозёс гуртвозёсъяминистерство бакчасиёнъёс  